TÁJÉKOZTATÓ
Az Országos Érdekegyeztető Tanács

plenáris ülése számára

Az egyszerűsített foglalkoztatásról szóló előterjesztésről

I. Előzmények

Az alkalmi munkavállalásról az egyeztetések 2008-ben kezdődtek meg. A 2009 március 20-i OÉT plenáris ülés eredményeként új koncepció készült, mely az alkalmi munkavállalás szabályainak módosítása helyett az egyszerűsített foglalkoztatás új jogintézményként való bevezetését irányozta elő. Az OÉT plenáris ülése 2009 május 8-án ismét tárgyalta a tervezetet, majd augusztus 26-án és szeptember 10-én került sor az OÉT Munkajogi Bizottságában újabb egyeztetésre. 
II. A bizottsági tárgyalások eredménye
A szeptember 10-i bizottsági ülésen az oldalak megállapították, hogy a tervezet minden lényeges kérdésében megegyezés született, amelyet az előterjesztő a tervezetbe – esetenként mint a Kormány számára ajánlott döntési alternatívát – beépít.

Az egyeztetett érdemi kérdések a következők:

1. A munkáltatói oldal az alkalmi munka törvény hatályára vonatkozó rendelkezések közötti szerepeltetésétől tette függővé a tervezet támogatását. Ezt a munkavállalói és a kormányzati oldal sem kifogásolta, a tervezet kiegészült az alkalmi munka fogalmával (amely megegyezik a jelenleg hatályos fogalommal).

2. A munkaszerződés minden esetben írásba foglalása mellett határozottan kiállt mind a munkavállalói, mind a munkáltatói oldal. Ezt a tervezet a Kormány részére döntési alternatívaként tartalmazza, az egyhuzamban öt munkanapot meg nem haladó munkaszerződés esetén a szóbeliséget is lehetővé tévő másik szövegváltozat mellett.
3. Kompromisszumos megoldás született az alkalmi munkában részt vevő munkavállalók szabadságának kiadásáról: az öt napot egyhuzamban elérő alkalmi munka esetén az alapszabadság időarányos része megilleti a munkavállalót.

4. A foglalkoztathatósági szakvélemény kérdésében a munkáltatói oldal elfogadta, hogy azon munkavállalók esetében, akik ilyennel,vagy munkakör alkalmassági vizsgálattal nem rendelkeznek, kezdeményezi a vizsgálatot, ám nem kizárt, hogy azt maga a munkavállaló kezdeményezze. A szakvélemény számát – annak a munkáltatónál való megőrzése helyett – a munkaszerződésben kell rögzíteni.

5. A már megtett bejelentés objektív körülményekre tekintettel való visszavonását mindkét oldal támogatta. A tervezet a létre nem jött foglalkoztatás bejelentését, illetve a ledolgozott munkaidő módosítását tenné lehetővé ennek kapcsán.

6. Az alkalmi foglalkoztatott baleseti táppénzre való jogosultságával kapcsolatosan a két oldal olyan megoldást támogatott, amely az adott munkáltatónál eltöltött idővel arányos jogosultságot rögzítene.

